Agenten: - Shala ble slått flere ganger
Shalas agent, Thomas Skilbred, sier til VG at 22-åringen deltok i masseslagsmålet. - Det ble ikke noe alvorlige greier og det gikk veldig fort, men han fikk noen slag, sier Skilbred. Det var lokalavisen Varden som først meldte saken. Det var i EM-kvalifiseringskampen mellom Serbia og Albania at det ble bråk da en drone kom flyvende med et flagg over banen like før pause. Spillerne røk i tottene på hverandre, før også en del tilskuere entret banen. Dommer Martin Atkinson avbrøt kampen.Det skal etter forholdene stå bra til med Shala, opplyser Skilbred, som senest var i kontakt med spilleren like før midnatt. - Da var de fortsatt innesperret i garderoben på grunn av illsinte serbere på utsiden som skulle «ta dem». - Hvordan reagerte Shala på dette? - Han tok det med knusende ro, hevder Skilbred. Shala merket allerede før kampen at stemningen var amper. - Han reagerte allerede på vei til stadion da deler av motorveien var stengt bare for å få frem spillerbussen. Det var et enormt sikkerhetsopplegg, og han hadde aldri sett lignende, forteller agenten. Shala, som startet på benken, begynte å varme opp 20 minutter ut i kampen. - Allerede da hadde det haglet med steiner, og han opplevde det som veldig ugreit, sier Skilbred. Spilleren selv skal ha fortalt at politiet deltok i kampene. - Han sa at innleid politi plutselig begynte å hamre løs på en eller flere av Albanias spillere, sier Skilbred til Varden.Shala skal i tillegg ha fått med seg hva som sto på flagget som ble senket ned på banen. - Det skal ha stått noe som at «vi var her først», og var ment som en hedring av kosovoalbanske krigere, hevder Skilbred. Shala returnerer etter planen til Norge onsdag, og slutter seg til Odd-troppen påfølgende dag.
Herolind Shala (22) skal ha blitt slått flere ganger da han løp ut på banen for å hjelpe sine landsmenn fra Albania da det brøt ut masseslagsmål i kampen mot Serbia.